Gedagte vir die dag: Maar God …Foto verskaf aan Maroela Media Julle het my wel kwaad aangedoen, maar God het die kwaad wat julle gedoen het, omgekeer in iets wat goed is. Hy het deur my gesorg dat ’n groot volk oorleef. (Genesis 50:20) Josef se lewe – en die manier waarop hy dit geleef het – is ’n ongelooflike voorbeeld van hoe om jou oë op God te hou tydens intense swaarkry. Dis maklik vir ons om ’n paar hoofstukke in Genesis te lees en die goue draad van God se geniale plan te sien wat in Josef se generasie en tot in ewigheid gespan is. Josef moes dit egter deurleef. Dag vir stadige, moeilike dag. En midde-in daardie omstandighede kon hy nie sien hoe verwerping, slawerny, die tronk of die politiek moontlik lig en lewe kon meebring nie. Tog het hy aanhou vertrou. Aanhou gehoorsaam. En dekades ná sy swaarkry kon hy met absolute vrede vir sy broers – sy verraaiers – sê dat God iets goeds teweeg kan bring waar ’n mens niks goeds kan sien nie. Jy sal dalk nooit weet wat die rede vir jou hartseer of jou pap band op pad werk toe is nie. En selfs al ken jy die rede, sal dit nie die ongerief of hartseer makliker maak om te verdra nie. Maar God. Maar God weef ’n goue draad deur die plan wat Hy vir jou het. Kan jy terugkyk oor jou lewe en erken dat God dít wat jy as rampspoed beskou het, in guns of vryheid verander het? Dierbare en magtige Koning, ek kan nie die goeie dinge sien wat U sal bewerk nie, maar ek vertrou U. Amen